Yttrande från Ekonomiska och sociala kommittén om "Förslag till Europaparlamentets och rådets direktiv om tillnärmning av medlemsstaternas lagar och andra författningar om tillverkning, presentation och försäljning av tobaksvaror"



Virallinen lehti nro C 140 , 18/05/2000 s. 0024 - 0032



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi tupakkatuotteiden valmistamista, esittämismuotoa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä (uudelleen laadittu teksti)" (2000/C 140/08) Neuvosto päätti 15. helmikuuta 2000 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 14. maaliskuuta 2000. Esittelijä oli Christoph Fuchs. Talous- ja sosiaalikomitea hyväksyi 29. ja 30. maaliskuuta 2000 pitämässään 371. täysistunnossa seuraavan lausunnon. Äänestyksessä annettiin 85 ääntä puolesta ja 33 vastaan 8:n pidättyessä äänestämästä. 1. Johdanto 1.1. TSK toteaa, että käsillä olevalla direktiiviehdotuksella on tarkoitus sisämarkkinoiden loppuunsaattamiseen liittyen muotoilla uudelleen, ajantasaistaa ja täydentää kolme nykyistä sisämarkkinadirektiiviä, jotka koskevat savukkeiden tervapitoisuutta(1), suussa käytettäväksi tarkoitettuja tupakkavalmisteita(2) ja tupakkatuotteiden merkintöjä(3). Direktiivin tavoitteena on savukkeiden tervapitoisuuksia ja tupakkatuotteiden vähittäismyyntipakkauksissa olevia terveydellisiä varoituksia koskevien jäsenvaltioiden lakien, asetusten ja hallinnollisten määräysten lähentäminen sekä hiilimonoksidin ja nikotiinin määrää ja tupakkatuotteiden ainesosia koskevien jäsenvaltioiden lakien, asetusten ja hallinnollisten määräysten lähentäminen. 1.2. Ehdotus perustuu perustamissopimuksen 95 artiklaan ja kansanterveyden suojelun korkeaan tasoon. Huomiota on kiinnitetty myös jäsenvaltioiden ja tiedeviranomaisten esille tuomiin kansanterveyttä koskeviin ongelmiin, joista on ilmoitettu komissiolle (95 artiklan 8 kohta). 1.3. TSK toteaa, että ehdotetut toimet ovat yhdenmukaisia komission syövän ehkäisemisen neuvoa-antavan komitean(4) sekä WHO:n yleiskokouksen(5) esittämien suositusten kanssa. Lisäksi ehdotetuissa toimenpiteissä otetaan huomioon komission kuluttajakomitean 14. kesäkuuta 1998 antama lausunto yhteiskunnallisesti vastuullisesta yhteisön tupakkapolitiikasta(6). 1.4. Ehdotuksessa pienennetään entisestään savukkeista poltettaessa syntyvän tervan enimmäismääriä ja vaaditaan, että jäsenvaltioissa vapaaseen liikkeeseen luovutettavista, markkinoitavista tai valmistettavista savukkeista poltettaessa syntyvän tervan määrä ei saa 31. joulukuuta 2003 alkaen (kolmen vuoden kuluttua direktiivin antamisesta) olla enemmän kuin 10 mg savuketta kohden. 1.5. Ehdotuksessa vaaditaan, että jäsenvaltioissa vapaaseen liikkeeseen luovutettavista, markkinoitavista tai valmistettavista savukkeista poltettaessa syntyvän nikotiinin määrä ei saa 31. joulukuuta 2003 alkaen (kolmen vuoden kuluttua direktiivin antamisesta) olla enemmän kuin 1,0 mg savuketta kohden. 1.6. Lisäksi savukkeista poltettaessa syntyvän hiilimonoksidin enimmäismääräksi määrätään 10 mg savuketta kohden 31. joulukuuta 2003 alkaen (kolmen vuoden kuluttua direktiivin antamisesta). 1.7. Ehdotuksen mukaan edellä mainitut enimmäismäärät mitataan kansainvälisen standardoimisjärjestön (ISO) menetelmien mukaisesti. 1.8. Savukkeita poltettaessa syntyvän tervan, nikotiinin ja hiilimonoksidin mittaamisen lisäksi komissio ehdottaa, että jäsenvaltiot voivat vaatia tupakan valmistajia tai tuojia suorittamaan toimivaltaisten kansallisten viranomaisten edellyttämiä muita mittauksia ja tarkastuksia, jotta savukkeista poltettaessa syntyvien muiden aineiden määrä voitaisiin arvioida savukemerkkikohtaisesti. 1.9. Savukepakkauksien merkinnöissä tulee yhtäältä ilmoittaa tervan ja nikotiinin määrän lisäksi myös hiilimonoksidin määrä ja toisaalta parantaa tupakoitsijoille suunnattujen terveysvaroitusten esittämistä, vaikutusta, näkyvyyttä, ymmärrettävyyttä ja sisältöä. 1.10. Suussa käytettäväksi tarkoitettujen ja muiden kuin poltettavien tupakkatuotteiden osalta komissio suosittaa, että nykyinen varoitus korvataan yleisluontoisemmalla varoituksella. 1.11. Lisäksi ehdotetussa direktiivissä säädetään, että tupakanvalmistajien ja -tuojien on toimitettava jäsenvaltioille tuotemerkkikohtainen luettelo kaikista tupakkatuotteiden valmistamisessa käytetyistä muista ainesosista kuin tupakasta, lisäaineet ja niiden määrät mukaan luettuina. Luetteloon on liitettävä selvitys syistä, joiden vuoksi tällaiset ainesosat on sisällytetty tupakkatuotteisiin. Näiden ainesosien terveysvaikutusten arvioinnin mahdollistamiseksi edellytetään, että valmistajat ja tuojat toimittavat kaikki toksikologiset tiedot näistä muista ainesosista sekä poltetussa että polttamattomassa muodossa sekä osoittavat, että kyseiset ainesosat ovat turvallisia kuluttajien terveydelle, kun niitä käytetään tupakkatuotteelle tarkoitetulla tavalla. 1.12. Komission ehdottamalla direktiivillä kiellettäisiin tuotemerkinnät "vähätervainen", "kevyt", "erittäin kevyt", "mieto" ja muut vastaavat merkinnät, sillä ne saattavat harhauttaa kuluttajia uskomaan, että tällaiset tupakkatuotteet olisivat muita tupakkatuotteita vaarattomampia. Poikkeukset, joissa jäsenvaltiot nimenomaisesti sallivat tällaisten kuvausten käyttämisen, sallitaan, jos jäsenvaltiot ilmoittavat komissiolle lupaan sovellettavat ehdot. 1.13. Lisäksi ehdotetaan, että komissio antaa joka toinen vuosi Euroopan parlamentille, neuvostolle sekä talous- ja sosiaalikomitealle kertomuksen ehdotetun direktiivin soveltamisesta ja esittää tarvittaessa ehdotuksia direktiivin mukauttamisesta tupakkatuotteiden alan kehitykseen. 2. Yleistä 2.1. TSK on tyytyväinen siihen, että Euroopan parlamentti ja neuvosto muotoilevat uudelleen toimenpiteet tupakkatuotteiden valmistamista, esittämismuotoa ja myyntiä koskevien jäsenvaltioiden lakien, asetusten ja hallinnollisten määräysten yhdenmukaistamiseksi ja lähentämiseksi. 2.2. TSK on yhtä mieltä siitä, että komission ehdottamalla jäsenvaltioiden lakien, asetusten ja hallinnollisten määräysten yhdenmukaistamisella ja lähentämisellä parannetaan säännösten käytännöllisyyttä. Kaupan nykyisiä esteitä on tarkoitus poistaa. TSK kannattaa säädösten yhdenmukaistamista ja lähentämistä edelleen, sillä se on yhteisten sisämarkkinoiden loppuunsaattamisen kannalta välttämätön askel. Komitea korostaa, että komission ehdottamassa yhdenmukaistamisessa ja lähentämisessä ei kuitenkaan saa unohtaa tupakkatuotteiden markkinoiden moninaisuutta. Piippu- ja savuketupakan, sikarien, nuuskan sekä purutupakan valmistajat ovat usein pieniä ja keskisuuria yrityksiä, joiden tuotevalikoima on hyvin suuri. Nämä yritykset sijaitsevat pääasiassa yhteisön epäsuotuisilla alueilla. 2.3. TSK korostaa, että komission aloitetta voidaan pitää uutena askeleena Euroopan unionin kansanterveyden parantamiseksi. Komitea on jo useaan otteeseen ilmaissut kannattavansa kansanterveyspolitiikan merkityksen kasvua yhteisön tasolla.(7) 2.4. TSK pitää komission aloitetta uutena askeleena tupakoinnin aiheuttamien terveyshaittojen ehkäisemiseksi. Tässä yhteydessä komitea huomauttaa, että tupakan terveyshaittojen ehkäisemisessä voidaan saavuttaa kestävää menestystä vain laajan kansainvälisen strategian avulla. Siksi komitea ehdottaa, että komissio julkaisee tupakankulutuksen hallintaa koskevan laajan toimintasuunnitelman, jonka tulisi sisältää myös kohdennettuja toimenpiteitä erityisen vaaranalaisia ryhmiä kuten naisia, lapsia ja nuoria sekä heikoissa taloudellisissa ja sosiaalisissa oloissa eläviä henkilöitä varten. Suunnitelman tulisi sisältää erityisesti seuraavat jatkotoimet: - sopivien ehkäisytoimien kehittäminen lasten ja nuorten tupakoinnin aloittamisen estämiseksi - tupakoinnin lopettamista tukevien ohjelmien kehittäminen tupakoiville nuorille ja aikuisille - jatkuvan terveyskasvatuksen varmistaminen kouluissa ja valistuskampanjoiden kehittäminen kaikille ikäryhmille - tupakkatuotteiden myynnin kieltäminen alle 18-vuotiaille (ikäraja määrättävä jäsenvaltiokohtaisesti) - alle 20 savuketta sisältävien pakkausten (ns. "lastenpakkausten") myyntikielto - tupakoinnin kieltäminen julkisissa tiloissa - savukkeiden automaattimyynnin kielto lukuun ottamatta niitä tapauksia, joissa on ryhdytty (teknisiin ja/tai fyysisiin) toimenpiteisiin, joilla nuoria estetään ostamasta automaateista - tupakkatuotteisiin kohdistuvan verotuksen kiristäminen ja yhdenmukaistaminen sekä tupakkatuotteiden salakuljetuksen järjestelmällinen torjunta. TSK toistaa myös 9. heinäkuuta 1997(8) esittämänsä vaatimukset, joiden mukaan tupakan suora ja epäsuora mainonta on kiellettävä, ja toivoo, että ne pannaan pikaisesti toimeen kaikissa jäsenvaltioissa. Komitea kehottaa jäsenvaltioita osoittamaan merkittävän osan tupakkatuotteiden myynnistä saaduista verotuloista tupakankulutuksen vähentämiseen tähtäävien toimien tukemiseen sekä myöntämään entistä enemmän varoja lääketieteelliseen tutkimukseen sekä tupakoijien ja passiivisten tupakoijien sairauksien hoitoon. Osalla verotuloista voitaisiin rahoittaa myös sairauskassoja. 2.5. TSK viittaa lukuisiin aiempiin lausuntoihinsa, joissa se on todennut tupakkatuotteiden vahingoittavan terveyttä ja aiheuttavan sydän- ja verisuoni-, syöpä- ja muita sairauksia. Maailman terveysjärjestö WHO(9)(10) arvioi, että noin 500000 EU:n kansalaista kuolee vuosittain ennenaikaisesti tupakoinnin seurauksiin. Terveyden suojelun korkeaa tasoa koskevan yhteisön tavoitteen sekä kuluttajansuojan perusteella kuluttajille on tiedotettava riittävästi tupakkatuotteiden sisältämistä aineista ja niiden terveysvaikutuksista. Siksi tarvitaan asianmukaisia pakkausmerkintöjä tupakan sisältämistä aineista. Vain näin taataan, että kuluttajat voivat tehdä tieteellisesti perusteltuja päätöksiä. 2.6. TSK toteaa, että tupakan sisältämien aineiden luotettava mittausmenetelmä on laajan ja luotettavan kuluttajavalistuksen perusedellytys. Kansainvälisen standardoimisjärjestön (ISO) tervan, nikotiinin ja hiilimonoksidin mittausmenetelmät eivät ole riittävän luotettavia(11)(12). ISO-testi tehdään koneellisesti. Monet tutkimukset ovat osoittaneet, että ihmiset eivät polta tupakkaa samalla tavalla kuin kone. Keskimääräisen savumäärän, imaisujen lukumäärän ja keston sekä sisäänhengityksen syvyyden on todettu vaihtelevan paljon. Siten myös altistuminen tupakoidessa syntyville aineille vaihtelee huomattavasti. Tupakoijan todellinen altistuminen tupakoidessa syntyville aineille voi olla moninkertaisesti suurempi tai pienempi kuin koneellisen testin tulokset osoittavat. Näin ollen konetestin tulokset voivat antaa kuluttajalle väärää tietoa. Tästä syystä luotettavien mittausmenetelmien kehittäminen on tupakkatuotteiden sääntelyn kannalta hyvin tärkeää, ja komission tulisi tukea sitä aktiivisesti. 2.7. TSK huomauttaa, että tupakansavu koostuu 3500-4000 eri aineesta, joista monien tiedetään aiheuttavan ärsytystä. Näistä aineista yli 40:llä on karsinogeenisia vaikutuksia, ja monet muut voidaan luokitella myrkyllisiksi. Savukkeiden sisältämä nikotiini aiheuttaa riippuvuutta. Komissio ehdottaa nyt, että terva-, hiilimonoksidi- ja nikotiinimäärät ilmoitetaan savukepakkauksissa ja näille aineille asetetaan enimmäismäärät. Komitea huomauttaa tässä yhteydessä, että aihe on monitahoinen, ja kannattaa eriytetympää tarkastelutapaa: 2.7.1. Terva ja hiilimonoksidi ovat terveydelle haitallisia aineita.(13) Niitä koskeva merkintä on periaatteessa kannatettava, mikäli se voidaan toteuttaa asianmukaisesti. Monet asiantuntijat pitävät "terva"-ilmausta kuitenkin harhaanjohtavana, sillä kysymys on itse asiassa muun tupakansavun muodostavien tuhansien kemikaalien yhteisestä nimityksestä.(14) Terva koostuu hyvin erilaisista ainesosista, joiden haitallisuus vaihtelee. Tervan koostumus saattaa vaihdella huomattavastikin yksittäisten tuotteiden välillä. Keskipitkän aikavälin tavoitteena tulee siksi olla enimmäismäärien asettaminen ja tiettyjen myrkyllisten tai karsinogeenisten aineiden jatkuva vähentäminen suhteessa nikotiinipitoisuuteen (terva/nikotiini-suhde). Myrkyllisten tai karsinogeenisten aineiden vähentämiseen suhteessa nikotiiniin tulisi sisältyä myös hiilimonoksidipitoisuuden pienentäminen suhteessa nikotiinipitoisuuteen. 2.7.2. Nikotiinipitoisuutta tulisi säännellä hyvin varovaisesti, ja se edellyttää TSK:n mielestä lisätutkimuksia. Lapsia ja nuoria suojelevana ehkäisytoimena vaikuttaisi kyllä järkevältä vähentää tupakkatuotteiden nikotiinipitoisuutta, sillä tällaisen toimen voidaan olettaa hidastavan kokeilijoiden ja tupakkaa kokeilevien lasten ja nuorten tulemista riippuvaisiksi nikotiinista. Toisaalta voidaan olettaa, että riippuvaiset tupakoijat, jotka ovat tottuneet tiettyyn nikotiinitasoon kehossaan, polttaisivat enemmän saavuttaakseen toivotun nikotiinitason. On mahdollista, että nikotiinia ja tervaa koskevien enimmäismäärien asettaminen ei vähennä tupakoijien keuhkosyöpäriskiä. Koska tätä alaa ei toistaiseksi ole tutkittu riittävästi(15)(16)(17), tulisi nikotiinipitoisuuksia edelleen rajoittaviin toimiin ryhtyä vasta asiaa koskevien tutkimusten arvioinnin jälkeen. 2.7.3. Euroopan unionissa tupakkatuotteisiin voidaan sekoittaa laillisesti yli 600:aa lisäainetta. Nykyisten ja uusien lisäaineiden käyttötarkoitus ja vaikutukset tulee ilmoittaa, ja niiden käyttö tulee perustella kansanterveyden näkökulmasta. 2.7.4. TSK muistuttaa, että etenkin pienien valmistajien ja tuojien tulee nauttia tiettyä luottamussuojaa eikä niiden olemassaoloa saa vaarantaa liiallisilla vaatimuksilla. 3. Erityistä 3.1. 1 artikla TSK on tyytyväinen direktiivin tavoitteisiin ja toivoo, että direktiivillä saavutetaan jäsenvaltioissa terveyden suojelun korkea taso. 3.2. 3 artikla 3.2.1. TSK toteaa, että on harhaanjohtavaa puhua tervan, nikotiinin ja hiilimonoksidin tasoista savukkeissa. Toisin kuin nikotiini, terva ja hiilimonoksidi syntyvät vasta savukkeen palaessa tai kytiessä, ja ne sisältyvät savun tiivistymään (terva) tai savun kaasumaiseen osaan (hiilimonoksidi). Siten savuketta kohden ilmoitettavien ainemäärien tulisi pikemmin koskea "tupakan sisältämää nikotiinia", "savun tiivistymän sisältämää tervaa" ja "savun sisältämää hiilimonoksidia". Viimeksimainitun kohdalla on lisäksi otettava huomioon, että savuketta kohden syntyvä määrä riippuu hapen saannista ja siten savukkeen polttamisen voimakkuudesta. 3.2.2. TSK muistuttaa, että on toksikologiselta kannalta kyseenalaista laskea edelleen nikotiinin 1 milligramman savukekohtaista raja-arvoa. Tämä voisi olla mielekästä satunnaisia tupakoijia ajatellen, joiden tupakointikäyttäytyminen ei riipu saadun nikotiinin määrästä. Nikotiinista riippuvaisten tupakoijien tupakointikäyttäytyminen sen sijaan riippuu tupakoijan saamasta nikotiinimäärästä. Jos tupakoija tarvitsee enemmän nikotiinia, hän vetää savua keuhkoihinsa useammin ja syvempään ja polttaa myös useampia savukkeita kuin vähemmän nikotiinia tarvitseva. Nikotiinitason sääntelyn vaikutuksia ei toistaiseksi ole tutkittu riittävästi. TSK katsoo, että tätä kysymystä selvittävän tutkimusohjelman käynnistäminen on tarpeen. 3.2.3. TSK toivoo hartaasti, että eurooppalaiset normit tunnustetaan maailmanlaajuisesti, jotta voidaan välttää kilpailun vääristyminen ja siitä johtuva uhka työllisyydelle. TSK suosittaa, että komissio tekisi kaikkensa tämän tavoitteen saavuttamiseksi kiireellisesti. TSK toivoo, että komissio asettaisi välittömästi rahoitusjärjestelmän menetettyjen työpaikkojen korvaamiseksi ja työvoiman uudelleenkoulutuksen rahoittamiseksi. 3.3. 5 artikla 3.3.1. TSK toteaa olevan epäilemättä oikein, että direktiivissä ehdotetut arvot on myös todennettava analyyttisesti. TSK kysyy kuitenkin, vastaako ehdotettu ISO-menetelmä tekniikan uusinta tasoa. TSK edellyttää, että mikäli muista mittaustekniikoista saadaan myönteisiä kokemuksia, myös niistä tehdään pakollisia. 3.3.2. TSK:n mielestä kuluttajilla on oikeus odottaa, että tupakkatuotteiden valvonta, mittaus ja hyväksyminen perustuvat yhteisesti hyväksyttyihin sääntöihin. TSK ehdottaa, että komissio kehittäisi pitkällä aikavälillä jäsenvaltioiden järjestelmille yhteisön kehyksen, joka perustuu kansainvälisesti hyväksyttyihin sääntöihin. Näin varmistetaan, että EU:ssa käytetään tarkoituksenmukaisimpia analyysimenetelmiä johdonmukaisesti ja yhtenäisesti vertailukelpoisten tulosten saamiseksi. 3.3.3. TSK on tyytyväinen, että jäsenvaltiot voivat vaatia tupakan valmistajia ja tuojia suorittamaan toimivaltaisten kansallisten viranomaisten edellyttämiä muita mittauksia tupakkatuotteista syntyvien muiden aineiden määrien selvittämiseksi tuotemerkkikohtaisesti. 3.4. 6 artikla 3.4.1. TSK kannattaa tupakoitsijoille suunnattujen terveysvaroitusten esittämisen, vaikutuksen, näkyvyyden, ymmärrettävyyden ja sisällön parantamista. 3.4.2. TSK katsoo, että yleisten varoitusten tulee olla selvästi erottuvia. 25 prosenttia tupakkatuotteen pakkauksen ulkopinnasta vaikuttaa sopivalta koolta. Pakkauksen koko tulee ottaa sopivalla tavalla huomioon, jotta toimenpidettä sovelletaan oikeassa suhteessa tavoiteltuun vaikutukseen. 3.4.3. TSK ehdottaa, että jäsenvaltioille annetaan oikeus antaa säännöksiä, joiden mukaan kaikkiin tupakkatuotteisiin painetaan ilmoitus tupakoinnin lopettamisessa auttavasta tukipalvelusta. 3.5. 7 artikla TSK kannattaa komission ehdotusta kaikkien muiden ainesosien kuin tupakan tuotemerkkikohtaisesta luettelosta ja erityisesti sitä, että valmistajien ja tuojien on selvitettävä syyt, joiden vuoksi nämä aineet on lisätty tupakkatuotteisiin. Näin saavutettava avoimuus edistää terveyden suojelun korkeaa tasoa yhteisössä. TSK kysyy samalla, missä, miten ja millaisin perustein näitä luetteloja arvioidaan. On vaarana, että koska jäsenvaltioiden järjestelmiä ja mittauksia varten ei ole luotu yhteisön kehystä, jäsenvaltioiden lainsäädännöt eroavat toisistaan huomattavasti ja sisämarkkinoille syntyy juuri sellaisia keinotekoisia esteitä, joita direktiivillä pyritään estämään. Komitea katsoo, että ainesosia koskevia määräyksiä voidaan lähentää laatimalla sallittujen ainesosien luettelo; esimerkkinä voitaisiin käyttää Belgiassa, Saksassa, Itävallassa tai Ranskassa voimassa olevaa luetteloa tai niiden yhdistelmää. 3.6. 8 artikla 3.6.1. TSK kannattaa periaatteessa komission ehdottamaa sellaisten harhaanjohtavien merkintöjen kuin "vähätervainen", "kevyt" tai "mieto" kieltoa, sillä etuja, joihin näillä merkinnöillä viitataan, ei todistettavasti ole olemassa, ja nikotiinista riippuvaisen tupakoijan kannalta ei ole mielekästä tehdä eroa vähätervaisten tai tervapitoisuudeltaan kevyiden, erittäin kevyiden jne. savukkeiden välillä. Yksittäisten jäsenvaltioiden poikkeussäännökset on estettävä. 3.6.2. TSK huomauttaa, että satunnaisen tupakoijan kannalta olisi ehkäisevänä toimena järkevää mahdollistaa "kevyiden" ja siten terveyttä vähemmän vaarantavien savukkeiden valitseminen. Vastaavat savukkeiden merkinnät voidaan kuitenkin sallia vain, jos on olemassa mittausmenetelmiä, joiden mittaustulokset ovat hyvin yhtäpitäviä tällaisten merkintöjen kanssa. 3.7. 10 artikla TSK kannattaa komission ehdotusta joka toinen vuosi tehtävästä mukauttamisesta ja kertomuksesta. TSK pyytää komissiota tutkimaan, missä määrin alaa käsittelevän tiedekomitean tehtäväksi voitaisiin antaa arvioida nykyistä direktiiviä säännöllisesti ja myös muuttaa sitä kertyneiden kokemusten valossa. 3.8. Komitean mielestä siirtymämääräykset tulisi laatia olemassa olevien direktiivien siirtymämääräysten kaltaisiksi, jotta voidaan ottaa huomioon pk-yritysten vähäiset mahdollisuudet teknisiin mukautuksiin sekä tiettyjen tuotteiden kierron hitaus. Bryssel 29. maaliskuuta 2000. Talous- ja sosiaalikomitean puheenjohtaja Beatrice Rangoni Machiavelli (1) Direktiivi 90/239/ETY, EYVL L 137, 30.5.1990, s. 36. (2) Direktiivi 92/41/ETY, EYVL L 158, 11.6.1992, s. 30. (3) Direktiivi 89/622/ETY, EYVL L 359, 8.12.1989, s. 1. (4) KOM(96) 609 lopullinen - liite. (5) WHO: Tobacco or Health. A global status report. Geneve, 1997, s. 49. (6) Opinion by the Consumer Committee on Socially Responsible Community Tobacco Policy (14. kesäkuuta 1998). (7) TSK:n lausunto aiheesta "Kansanterveyspolitiikan kehittäminen", EYVL C 407, 28.12.1998. (8) EYVL C 296, 29.9.1997, s. 32. (9) WHO: Tobacco or Health. A global status report. Geneve, 1997. (10) Peto et al.: Mortality from smoking in developed countries 1950-2000. Oxford, Oxford University Press, 1994. (11) WHO Conference on the Regulation of Tobacco Products. Conclusions. Helsinki, 18.10.1999. (12) Slade J. & Henningfield J.E.: Tobacco product regulation: Context and issues. Food and Drug Law journal, 53 (suppl.), ss. 43-77, 1998. (13) US Department of Health and Human Services. Reducing the health consequences of smoking, 1989. (14) Gray, N. et al. Tar concentration in cigarettes and carcinogen content. Lancet, 352, 787 s. 8, 1998. (15) Bates, C. et al. The future of tobacco product regulation and labelling in Europe: Implications for the forthcoming European directive. Tobacco Control, 8, s. 225-235, 1999. (16) Henningfield, J.E. et al. Reducing the addictiveness of cigarettes. A report of the American Medical Association. Tobacco Control, 7, 281, s. 93, 1999. (17) Shatenstein, S. et al. Eliminating nicotine in cigarettes. Tobacco Control, 8, 106, s. 9, 1999. LIITE talous- ja sosiaalikomitean lausuntoon Hylätyt muutosehdotukset Käsittelyssä hylättiin seuraavat muutosehdotukset, jotka saivat äänestyksessä tuekseen vähintään neljänneksen annetuista äänistä. Kohta 2.4, neljäs luetelmakohta Korvataan seuraavalla: "tupakkatuotteiden myynnin kieltäminen nuorille (alaikäraja määriteltävä jäsenvaltiotasolla läheisyysperiaatteen mukaisesti)". Perustelu Esittelijän teksti on ristiriitainen. Yhtäältä mainitaan ikäraja, toisaalta todetaan, että ikäraja tulee määritellä jäsenvaltiokohtaisesti. Muutosehdotuksella (jossa ei mainita mitään konkreettista ikää) selvennetään, että on jäsenvaltioiden asia määritellä käsite "nuori" omien sosiaali- ja kulttuuriolosuhteidensa mukaisesti. Äänestyksen tulos Jaa-ääniä: 43, ei-ääniä: 59, tyhjiä: 13. Kohdan 2.4 seitsemäs luetelmakohta Poistetaan "savukkeiden automaattimyynnin kielto". Perustelu Savukkeiden automaattimyynnin ehdoton kieltäminen ei ole asianmukaista, ja se asettaisi kyseisen jakelukanavan eriarvoiseen asemaan muihin myyntikanaviin verrattuna. Äänestyksen tulos Jaa-ääniä: 35, ei-ääniä: 75, tyhjiä: 13. Kohta 2.4, viimeinen luetelmakohta Muutetaan kohdan viimeinen luetelmakohta "tupakkatuotteisiin kohdistuvan verotuksen kiristäminen ja yhdenmukaistaminen sekä tupakkatuotteiden salakuljetuksen järjestelmällinen torjunta." kuulumaan seuraavasti: "tupakkatuotteisiin kohdistuvan verotuksen yhdenmukaistaminen sekä tupakkatuotteiden salakuljetuksen järjestelmällinen torjunta." Perustelu Tupakkatuotteiden jo ennestään korkean verotuksen kiristäminen EU:ssa aiheuttaisi markkinoiden vääristymistä, koska salakuljetus lisääntyisi. Kuluttajat saisivat loppujen lopuksi tupakkatuotteita entistä halvemmalla, mikä ei ole ehdotuksen tarkoitus. Eräät maat, kuten Ruotsi ja Kanada, joissa tupakkatuotteiden verotus on ollut korkea, ovat vähentäneet sitä juuri salakuljetuksen torjumiseksi. Äänestyksen tulos Jaa-ääniä: 59, ei-ääniä: 61, tyhjiä: 16. Kohta 3.2.3 Lisätään kohdan loppuun seuraavaa: "Ennen standardien tunnustamista EU:ssa kaupan pidettävien tuotteiden pitoisuuksia koskevia rajoituksia on syytä tiukentaa ja antaa Kreikalle lisäaikaa samalla tavoin kuin nykyisin tervan osalta." Perustelu Ei ole mitään syytä antaa ainoastaan EU:n ulkopuolella valmistetuille tuotteille mahdollisuutta vastata erilaisten tuotteiden kysyntään. Kreikan tapauksessa tervaa koskevaa kumoamista on laajennettava koskemaan nikotiinia ja hiilimonoksidia, koska kyseiset ainesosat ovat läheisessä yhteydessä keskenään. Äänestyksen tulos Jaa-ääniä: 29, ei-ääniä: 74, tyhjiä: 14. Kohta 3.2.3 Lisätään kohdan jälkeen seuraava uusi kappale: " 4 artikla Komitean mielestä nikotiinin ja hiilimonoksidin enimmäisarvot on suhteutettava tervan enimmäisarvoihin. Näin ollen Kreikkaa koskeva väliaikainen poikkeus ei rajoittuisi pelkästään tervaan, vaan se koskisi myös nikotiinia ja hiilimonoksidia." Perustelu Savukkeiden terva-, nikotiini- ja hiilimonoksidiarvojen välillä on yhteys. Mikäli nikotiinille asetettu 1 mg:n raja sekä hiilimonoksidille asetettu 10 mg:n raja koskevat myös Kreikkaa 31. joulukuuta 2003 alkaen, tämä vaikuttaa epäsuorasti siihen, että myös tervan 10 mg:n rajaa on noudatettava samasta päivästä alkaen. Näin ollen 4 artiklan sisältämä tervaa koskeva tilapäinen poikkeus menettäisi merkityksensä. Äänestyksen tulos Jaa-ääniä: 36, ei-ääniä: 58, tyhjiä: 14. Uusi kohta 3.2.4 Lisätään seuraava uusi kohta: "3.2.4. TSK on yhtä mieltä siitä, että savukkeista poltettaessa syntyvän hiilimonoksidin suurin sallittu määrä tulisi suhteuttaa ehdotettuihin tervan (10 mg) ja nikotiinin (1 mg) suurimpiin sallittuihin määriin. Niinpä TSK ehdottaa, että komissio ryhtyy tarpeellisiin toimiin varmistaakseen, että hiilimonoksidin suurin sallittu määrä suhteutetaan tervan ja nikotiinin määriin sekä määritellään tieteellisesti luotettavien tietojen perusteella." Perustelu Komissio suosittaa direktiiviehdotuksen perusteluissa, että savukkeista poltettaessa syntyvän hiilimonoksidin suurin sallittu määrä vahvistetaan siten, että se on asianmukaisessa suhteessa tervan ja nikotiinin enimmäismääriin. Koska hiilimonoksidipitoisuuksien mittaustulokset vaihtelevat pakostakin nykyisin käytössä olevilla menetelmillä, suurin sallittu määrä on määritettävä hyvin harkitusti. Tämän vuoksi komission tulisi varmistaa, että se määritetään tieteellisesti luotettavien tietojen perusteella ja suhteutetaan tervan ja nikotiinin määriin, kuten on tarkoitus. Äänestyksen tulos Jaa-ääniä: 34, ei-ääniä: 70, tyhjiä: 8. Kohta 3.2.5 Lisätään uusi kohta 3.2.5, joka kuuluu seuraavasti: "3.2.5. TSK:ta huolestuttaa se, että komission ehdotuksella, joka nykyisellään sisältää EU:sta vietävät tupakkatuotteet, rajoitetaan tarpeettomasti EU:n vientiä, vahingoitetaan yhteisön ja jäsenvaltioiden kilpailukykyä ja että ehdotuksella on epäedullinen vaikutus EU:n työllisyyteen." Perustelu Komission ehdotuksella, joka nykyisellään käsittää EU:sta vietävät tuotteet, rajoitetaan tarpeettomasti yhteisön vientiä, vahingoitetaan jäsenvaltioiden ja EU:n kilpailukykyä ja sillä on epäedullinen vaikutus EU:n työllisyyteen. Vuonna 1998 EU:ssa tuotetuista savukkeista vietiin unionin ulkopuolisiin maihin 16 %, ja EU:n tupakkavalmisteteollisuus työllisti noin 50000 henkeä. Säädöksellä saatetaan siis uhata EU:n työpaikkoja ja tuotantoa. Äänestyksen tulos Jaa-ääniä: 44, ei-ääniä: 67, tyhjiä: 7. Kohta 3.4.2 Muutetaan kuulumaan seuraavasti: "TSK katsoo, että yleisten varoitusten tulee olla selvästi erottuvia. 10 prosenttia tupakkatuotteen pakkauksen ulkopinnasta vaikuttaa sopivalta koolta, kun sanoma kehystetään 1 mm:n paksuisella viivalla. Tämä koskee savukkeita, kun taas muiden tupakkavalmisteiden merkinnät voidaan liimata pakkaukseen (esimerkiksi sikarien puulaatikkoihin tai piipputupakan rasioihin) 15 cm2:ä pienemmälle alueelle." Perustelu Komission esittämä prosenttiluku vaikuttaa kaikin puolin suhteettomalta luettavuuden parantamisen tavoitteeseen verrattuna. Joissakin tuotteissa merkintää on mahdotonta painaa pakkaukseen, ja se olisi joka tapauksessa Euroopan oloissa suppealevikkisten tuotteiden valmistajille epätaloudellinen toimenpide, koska niiden pitäisi valmistaa erityispakkauksia kutakin markkinalohkoa varten. Äänestyksen tulos Jaa-ääniä: 34, ei-ääniä: 71, tyhjiä: 1. Kohta 3.4.4 Lisätään uusi kohta seuraavasti: "3.4.4. Jotta kaikkia tuotteita kohdeltaisiin tasapuolisesti pakkauksen väristä riippumatta, olisi suotavaa tarjota mahdollisuus käyttää muitakin värejä kuin mustaa ja valkoista, kunhan sanoma on aina selkeästi luettavissa." Perustelu Kun komissio esittää käytettäväksi mustia kirjaimia valkoisella pohjalla, se suosii itse asiassa sellaisia tuottajia, joiden pakkaukset ovat väriltään mustavalkoisia. Tämän muutosehdotuksen ansiosta muut tuottajat voisivat käyttää edelleen nykyistä pohjaväriään. Äänestyksen tulos Jaa-ääniä: 33, ei-ääniä: 71, tyhjiä: 7. Kohta 3.5.1 Lisätään uusi kohta 3.5.1, joka kuuluu seuraavasti: "3.5.1. TSK kannattaa yhtenä vaihtoehtona yhteisökehyksen kehittämistä muiden kuin tupakkatuotteiden testaukselle ja ainesosista tiedottamiselle. Testausmenetelmien lähtökohtana tulisi olla kansainvälisesti hyväksyttyjen yhtenäisten testausmääräysten kehittäminen ja käyttöönotto, jotta saadaan tietoja, joista päätellen kyseisten ainesosien käyttö ei lisää terveysriskiä. Näin varmistettaisiin, että kaikkein asianmukaisimpia ja luotettavimpia testausmenetelmiä sovelletaan johdonmukaisesti ja yhtenäisesti kaikkialla EU:ssa ja edistetään näin ollen yhtenäismarkkinoiden tehokasta toimintaa." Perustelu Mikäli ehdotetulla direktiivillä ei luoda ainesosaluetteloille yhteisökehystä, tämä aiheuttaa todennäköisesti sen, että syntyy viisitoista erilaista jäsenvaltiokohtaista järjestelmää. Tämä puolestaan loisi yhtenäismarkkinoille lisäesteitä ja saattaisi muodostua toimijoille merkittäväksi taloudelliseksi taakaksi. Ehdotetulla direktiivillä on juuri päinvastainen tarkoitus. Äänestyksen tulos Jaa-ääniä: 39, ei-ääniä: 72, tyhjiä: 8. Kohta 3.6.2 Muutetaan viimeinen virke kuulumaan seuraavasti: "Tässä mielessä on syytä asettaa säännöt sekä merkinnöille että tuotteen sisältämille tervan enimmäismäärille." Perustelu Kuten lausunnossa painotetaan, pitoisuuksien ilmaiseminen absoluuttisina arvoina ei ole tupakoitsijan kannalta merkityksellistä. Näin ollen on syytä antaa täsmällisempää tietoa, josta on kuluttajalle enemmän hyötyä tämän tehdessä valintaansa. Äänestyksen tulos Jaa-ääniä: 42, ei-ääniä: 70, tyhjiä: 10. Kohta 3.6.3 Lisätään uusi kohta 3.6.3: "Komitea ehdottaa, että merkinnät kuten 'kevyt' tai 'mieto' voitaisiin sallia silloin, kun ne kertovat yksiselitteisesti muiden tupakkatuotteiden kuin savukkeiden aromiin, makuun tai väriin liittyvistä ominaisuuksista." Perustelu Merkinnöillä "kevyt" tai "mieto" viitataan usein sikarien, purutupakan tai nuuskan aromiin tai makuun. Äänestyksen tulos Jaa-ääniä: 34, ei-ääniä: 65, tyhjiä: 16. Seuraava jaoston lausunnon kohta, jonka säilyttäminen sai äänestyksessä tuekseen vähintään neljänneksen annetuista äänistä, poistettiin täysistunnossa hyväksytyn muutosehdotuksen vuoksi. Kohdan 2.4 kolmas alakohta "Toimenpideluetteloon tulisi keskipitkällä aikavälillä kuulua myös tupakanviljelylle myönnettävien yhteisön sisäisten maataloustukien lopettaminen. Näin poistettaisiin epäjohdonmukaisuus yhteisön politiikassa, joka yhtäältä pyrkii ehkäisemään tupakointia ja toisaalta tukee tupakanviljelyä. Komission tulisi nykyistä enemmän ostaa yhteisön tupakkaviljelmiä ja lopettaa niillä tapahtuva tupakanviljely. Tähänastiset tupakanviljelylle myönnetyt tuet tulisi muuttaa sosiaalisin perustein myönnettäviksi tuiksi." Äänestyksen tulos alakohdan poistamisesta Jaa-ääniä: 73, ei-ääniä: 64, tyhjiä: 2.